31985D0434
L 253/43
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 16 септември 1985 година
за създаване на Консултативен комитет по фармацевтично обучение
(85/434/ЕИО)
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид проекторешението, представен от Комисията (1),
като има предвид, че в своя резолюция от 6 юни 1974 г. относно взаимното признаване на дипломи, сертификати и други доказателства за формална квалификация (2), Съветът се обяви в подкрепа на създаването на консултативни комитети;
като има предвид, че в контекста на взаимното признаване на дипломи, сертификати и други доказателства за формална квалификация по фармация е важно да се гарантират сравнително високи стандарти на образование и обучение;
като има предвид,че, за да се допринесе за постигането на тази цел, е желателно да се създаде консултативен комитет, който да съветва Комисията,
РЕШИ:
Член 1
Към Комисията се създава Консултативен комитет по фармацевтично обучение, наричан по-надолу „комитета“.
Член 2
1. Задачата на комитета е да подпомогне осигуряването на сравнително високи стандарти на фармацевтично обучение в Общността.
2. Комитетът осъществява задачата си по-специално чрез следните средства:
-
обмен на изчерпателна информация за методите на обучение, както и за съдържанието, нивото и структурата на теоретичните и практически курсове, провеждани в държавите-членки;
-
обсъждане и консултации с цел разработване на общ подход към стандартите, които да бъдат постигнати при обучението на фармацевти и, когато е подходящо, към структурата и съдържанието на това обучение;
-
наблюдение на приспособяването на фармацевтичното обучение към развитието на фармацевтичната наука и педагогическите методи.
3. Комитетът съобщава на Комисията и на страните-членки своите мнения и препоръки, включително, когато намери за подходящо, предложения за изменения на текстовете, отнасящи се до фармацевтичното обучение, в Директиви 85/432/ЕИО (3) и 85/433/ЕИО (4).
4. Комитетът също така съветва Комисията по всички въпроси, които тя отнесе до него във връзка с фармацевтичното обучение.
Член 3
1. Комитетът се състои от трима експерти от всяка държава-членка, както следва:
-
един експерт от фармацевтичната професионална практика;
-
един експерт от институциите, извършващи обучение по фармация;
-
един експерт от компетентните власти на страните-членки.
2. Всеки член има заместник. Заместниците могат да присъстват на заседанията на комитета.
3. Членовете и заместниците, посочени в параграфи 1 и 2, се определят от държавите-членки. Членовете, посочени в първи и втори абзац на параграф 1, и техните заместници се определят по предложение на практикуващите и на институциите, извършващи обучение по фармация. Така определените членове и заместници се назначават от Съвета.
Член 4
1. Мандатът на член на комитета е три години. След изтичане на мандата членовете на комитета запазват постовете си докато не бъдат сменени или преназначени.
2. Мандатът на член на комитета може да се прекрати преди изтичане на тригодишния период при негова оставка или смърт, или заместване от друг в съответствие с процедурата, упомената в член 3. Така назначеният заместник изпълнява длъжността за остатъка от мандата на заместения.
Член 5
Комитетът избира председател и двама заместник-председатели от своите членове. Комитетът приема свой процедурен правилник. Дневният ред за заседанията се изработва от председателя на комитета след консултации с Комисията.
Член 6
Комитетът може да създава работни групи, да призовава и да допуска наблюдатели или експерти, които да го подпомагат при специфични аспекти на работата му.
Член 7
Секретариатът на комитета се осигурява от Комисията.
Съставено в Люксембург на 16 септември 1985 година.